SKRIFTLIG FORESPØRGSEL P-2249/00

af Diana Wallis (ELDR) til Kommissionen

(29. juni 2000)

Om: Udkast til fælles holdning om ophavsretsdirektivet (KOM(97) 628)

Udkastet til fælles holdning om ophavsretsdirektivet (KOM(97) 628)(1) indeholder en erklæring fra Kommissionen og Rådet om betragtning 23, som særskilt vedrører teknologiske forhold, idet der udelukkende henvises til proxy caching.

Benytter Kommissionen proxy caching som en betegnelse for network caching generelt, eller har Kommissionen og Rådet til hensigt at udelukke alle andre former for caching fra erklæringens anvendelsesområde?

Vil Kommissionen hvis det er hensigten, at erklæringen skal henvise til network caching generelt sørge for, at teksten til den fælles holdning kommer til at afspejle denne målsætning?

(1) EFT C 108 af 7.4.1998, s. 6.

Svar afgivet på Kommissionens vegne af Frederik Bolkestein

(8. september 2000)

I tråd med det ændrede forslag til Europa-Parlamentets og Rådets direktiv om harmonisering af visse aspekter af ophavsret og beslægtede rettigheder i informationssamfundet(1) er det i artikel 5, stk. 1, i udkastet til fælles holdning fastsat, at visse midlertidige reproduktionshandlinger, der betragtes som teknisk kopiering, er undtaget fra retten til reproduktion.

Ligesom i Kommissionens ændrede forslag til direktivet er der en række betingelser, der skal være opfyldt, for at undtagelsen finder anvendelse. I henhold til artikel 5, stk. 1, er foreløbige eller sekundære reproduktionshandlinger undtaget, når de udgør en uundværlig del af en teknisk proces, der udelukkende har til formål at muliggøre enten en formidlers effektive spredning på et net mellem tredjemænd eller den lovlige anvendelse af et værk eller en anden frembringelse. Desuden må de pågældende reproduktionshandlinger ikke have nogen selvstændig økonomisk værdi. Er disse betingelser opfyldt, omfatter undtagelsen ligeledes kopiering, der muliggør browsing og caching, herunder handlinger, der befordrer den effektive funktion af overførselssystemer. Der kan f.eks. være tale om cache copies, der foregår i selve nettet, men andre former for caching kan også være omfattet af undtagelsen.

Med hensyn til behandlingen af kopier, der opstår ved browsing og caching, nævnes det i den foreslåede betragtning 23, at undtagelsen efter artikel 5, stk. 1, kun finder anvendelse, når formidleren ikke ændrer informationen og heller ikke foretager indgreb i den lovlige anvendelse af teknologien, som er almindelig anerkendt af industrien, med det formål at skaffe sig data om anvendelsen af informationen. Disse betingelser er stærkt inspireret af afdeling 4 om formidleransvar i Europa-Parlamentets og Rådets direktiv om visse retlige aspekter af informationssamfundstjenester, navnlig elektronisk handel, i det indre marked(2). Det er i denne sammenhæng, at Rådet og Kommissionen ønsker at afgive en erklæring om, at sidstnævnte formulering (forudsat at formidleren ikke ændrer informationen [mldr] med det formål at skaffe sig data om anvendelsen af informationen) ikke udelukker, at en formidlers proxy caching er undtaget fra artikel 5, stk. 1, hvis denne caching opfylder betingelserne i nævnte bestemmelse. At der kun nævnes proxy caching, betyder dog ikke, at andre former for caching ikke kan være omfattet af artikel 5, stk. 1.

(1) EFT C 180 af 25.6.1999.

(2) EFT L 178 af 17.7.2000.